LIETUVOS RESPUBLIKOS ŪKIO MINISTRO IR

LIETUVOS RESPUBLIKOS APLINKOS MINISTRO

Į S A K Y M A S

DĖL DIDŽIŲJŲ PREKYBOS ĮMONIŲ IŠDĖSTYMO SPECIALIŲJŲ PLANŲ RENGIMO TAISYKLIŲ PATVIRTINIMO

2004 m. gegužės 26 d. Nr. 4-201/D1-290

Vilnius

Vadovaudamiesi Lietuvos Respublikos teritorijų planavimo įstatymo (Žin., 1995, Nr. 107-2391; 2004, Nr. 21-617) 18 straipsnio 1 dalimi ir vykdydami Lietuvos Respublikos Vyriausybės 2004 m. balandžio 15 d. nutarimo Nr. 416 „Dėl Lietuvos Respublikos teritorijų planavimo įstatymo įgyvendinimo“ (Žin., 2004, Nr. 57-1989) 9.1 punktą,

tvirtiname Didžiųjų prekybos įmonių išdėstymo specialiųjų planų rengimo taisykles (pridedama).

ŪKIO MINISTRAS	PETRAS ČĖSNA

APLINKOS MINISTRAS	ARŪNAS KUNDROTAS

PATVIRTINTA

Lietuvos Respublikos ūkio ministro ir

Lietuvos Respublikos aplinkos ministro

2004 m. gegužės 26 d.

įsakymu Nr. 4-201/D1-290

DIDŽIŲJŲ PREKYBOS ĮMONIŲ IŠDĖSTYMO SPECIALIŲJŲ PLANŲ RENGIMO TAISYKLĖS

I. BENDROSIOS NUOSTATOS

1. Šios Didžiųjų prekybos įmonių išdėstymo specialiųjų planų rengimo taisyklės (toliau – Taisyklės) reglamentuoja didžiųjų prekybos įmonių (mažmeninės prekybos centrų) išdėstymo ir plėtros savivaldybės teritorijoje specialiųjų planų rengimo, derinimo ir tvirtinimo tvarką, taip pat specialiojo planavimo proceso dalyvių tarpusavio santykius šio proceso metu.

2. Taisyklės privalomos planavimo organizatoriams, plano rengėjams, planavimo sprendinius derinančioms, tvirtinančioms ir teritorijų planavimo priežiūrą atliekančioms institucijoms, fiziniams ir juridiniams asmenims, dalyvaujantiems didžiųjų prekybos įmonių statinių ir jų kompleksų (toliau – Įmonės) išdėstymo specialiojo planavimo procese.

3. Didžiųjų prekybos įmonių išdėstymo specialusis planas (toliau – Planas) pagal tvirtinančią instituciją yra savivaldybės lygmens teritorijų planavimo dokumentas, o pagal planuojamos teritorijos dydį ir sprendinių konkretizavimo lygį – rajono lygmens teritorijų planavimo dokumentas.

4. Valstybinė teritorijų planavimo priežiūra atliekama įstatymų ir kitų teisės aktų nustatyta tvarka.

II. PAGRINDINĖS SĄVOKOS

5. Taisyklėse vartojamos šios sąvokos:

Didžioji prekybos įmonė – tai mažmeninės prekybos objektas, kurio statinio (statinio komplekso) bendrasis plotas viršija 1000 m2.

Miesto istorinis branduolys – istoriškai susiklosčiusio užstatymo teritorija miesto centrinėje dalyje.

Specializuotoji (vienafunkcė) Įmonė – tai Įmonė, kurioje verčiamasi vienos prekių grupės (statybinių ar ūkinių prekių, baldų, drabužių, buitinės technikos ar kitų prekių) mažmenine prekyba ir kitoms papildomos veiklos rūšims (maitinimui, prekybai maisto produktais, pramogoms, paslaugoms ir kt.) skiriama ne daugiau kaip 10 procentų Įmonės bendrojo ploto.

Universalioji (daugiafunkcė) Įmonė – tai Įmonė, kurioje verčiamasi kelių prekių grupių (maisto produktų, namų ūkio, aprangos prekių, buities technikos, žaislų ir kt.) mažmenine prekyba ar greta mažmeninės prekybos verčiamasi ir kitos veiklos rūšimis (maitinimu, pramogų organizavimu, rekreacijos, biurų nuomos bei kitų paslaugų teikimu).

6. Šiose Taisyklėse vartojama sąvoka „prekių grupė“ suprantama taip, kaip ji apibrėžta Lietuvos Respublikos Vyriausybės patvirtintame Ekonominės veiklos rūšių klasifikatoriuje (Žin., 2002, Nr. 126-5744).

7. Kitos Taisyklėse vartojamos sąvokos atitinka Lietuvos Respublikos teritorijų planavimo įstatyme (5 priedo 1 punktas), Lietuvos Respublikos statybos įstatyme (5 priedo 2 punktas), Lietuvos Respublikos žemės įstatyme (5 priedo 7 punktas) apibrėžtas sąvokas.

III. Didžiųjų prekybos įmonių išdėstymo specialiojo planavimo tikslas ir uždaviniai

8. Įmonių išdėstymo specialiojo planavimo tikslas yra užtikrinti savivaldybių teritorijų darnaus vystymo raidą ir jos perspektyvą, tausojantį gamtos ir kultūros išteklių panaudojimą ir visų planuojamos teritorijos gyventojų, ypač neįgalių bei pagyvenusių žmonių, optimalų poreikių tenkinimą.

9. Planai rengiami, kai savivaldybės teritorijos ar jos dalių bendrieji planai neparengti arba parengtų bendrųjų planų sprendiniuose Įmonių išdėstymo klausimai nespręsti.

10. Įmonių išdėstymo specialiojo planavimo (toliau – Planavimas) uždaviniai yra šie:

10.1. parengti ilgalaikes savivaldybių teritorijų raidos programas atitinkančius Įmonių išdėstymo ir plėtros savivaldybių teritorijose Planus;

10.2. reglamentuoti Įmonių išdėstymą savivaldybių teritorijose;

10.3. suderinti valstybės, savivaldybių, Įmonių, fizinių ir juridinių asmenų ar jų grupių interesus, išdėstant Įmones ir plečiant jų veiklą.

IV. Planavimo organizatoriai, plano rengėjai ir finansavimas

11. Planavimą organizuoja savivaldybės administracijos direktorius. Tais atvejais, kai planuojama kelių savivaldybių teritorija, Planavimą organizuoja tų savivaldybių, kurių teritorija planuojama, administracijų direktoriai teisės aktų nustatyta tvarka (5 priedo 1 ir 3 punktai).

12. Teisę rengti Planą turi juridiniai asmenys, atestuoti reglamento (5 priedo 13 punktas) nustatyta tvarka.

13. Plano rengėjas parenkamas teisės akto (5 priedo 5 punktas) nustatyta tvarka.

14. Plano rengimą finansuoja savivaldybė (savivaldybės) iš savo biudžeto (biudžetų), šalies ir užsienio fondų bei kitų šiam tikslui skirtų lėšų.

15. Pirminė Plano parengimo kaina apskaičiuojama vadovaujantis teisės akte (5 priedo 14 punktas) nustatyta metodika.

V. Planavimo procesas

16. Planavimo procesą sudaro parengiamasis etapas, teritorijų planavimo dokumento rengimo etapas, sprendinių pasekmių vertinimo etapas, baigiamasis etapas:

16.1. Parengiamasis etapas:

16.1.1. Planavimo organizatorius kreipiasi į suinteresuotas institucijas dėl Planavimo sąlygų parengimo ir išdavimo pagal teisės akto (5 priedo 12 punktas) reikalavimus. Planavimo sąlygas išduoda šios institucijos:

16.1.1.1. Aplinkos ministerijos regiono aplinkos apsaugos departamentas;

16.1.1.2. Valstybinės visuomenės sveikatos priežiūros tarnybos prie Sveikatos apsaugos ministerijos teritorinis visuomenės sveikatos centras;

16.1.1.3. Priešgaisrinės apsaugos ir gelbėjimo departamento prie Vidaus reikalų ministerijos teritorinė priešgaisrinė gelbėjimo tarnyba;

16.1.1.4. Lietuvos automobilių kelių direkcija prie Susisiekimo ministerijos;

16.1.1.5. Kultūros vertybių apsaugos departamento prie Kultūros ministerijos teritorinis padalinys;

16.1.1.6. inžinerinių ir susisiekimo komunikacijų valdytojai.

16.1.2. Nustatomas Planavimo tikslas ir uždaviniai, parengiama ir patvirtinama Planavimo užduotis, parenkamas Plano rengėjas, sudaroma Plano rengimo darbų sutartis, prireikus atliekami tyrimai.

16.1.3. Viešai paskelbiama apie priimtą sprendimą dėl Plano rengimo pradžios ir Planavimo tikslų.

16.2. Teritorijų planavimo dokumento rengimo etapą sudaro:

16.2.1. Esamo Įmonių išsidėstymo planuojamoje savivaldybės (savivaldybių) teritorijoje analizė:

16.2.1.1. Įmonių lokalizavimas planuojamoje teritorijoje ir Įmonių aptarnaujamų teritorijos zonų nustatymas (3 priedas);

16.2.1.2. Įmonių neaptarnaujamų planuojamos teritorijos dalių nustatymas;

16.2.1.3. Įmonių nepakankamai aptarnaujamų teritorijos dalių nustatymas;

16.2.1.4. Įmonių pakankamai aptarnaujamų teritorijos dalių nustatymas;

16.2.1.5. perteklinio Įmonių aptarnavimo teritorijos dalių nustatymas;

16.2.1.6. planuojamos teritorijos suskirstymas į zonas pagal jų padėtį miesto centro, kitų miesto ar miestelio struktūrinių dalių ir miesto urbanistinio karkaso atžvilgiu (1 priedas):

a) miesto ar miestelio istorinis branduolys;

b) miesto ar miestelio centrinė dalis;

c) kita miesto ar miestelio teritorija;

d) priemiesčio ar užmiesčio teritorija;

16.2.1.7. papildomai gali būti išskiriamos teritorijos, kurių naudojimas yra apibrėžtas atitinkamais teisės aktais (senamiestis, urbanistikos paminklas, kultūrinė vietovė, saugoma teritorija ir pan.);

16.2.1.8. Įmonių suskirstymas į grupes pagal jų veiklos pobūdį:

a) universaliosios (daugiafunkcės) įmonės;

b) specializuotosios (vienafunkcės) įmonės;

16.2.1.9. prekybos įmonių suskirstymas į grupes pagal jų dydį (statinių komplekso bendrąjį plotą) (2 priedas):

a) universaliosios įmonės, kurių bendrasis plotas neviršija 1000 m2, ir specializuotosios įmonės, kurių bendrasis plotas neviršija 1000 m2;

b) universaliosios Įmonės, kurių bendrasis plotas yra nuo 1000 m2 iki 5000 m2, ir specializuotosios Įmonės, kurių bendrasis plotas yra nuo 1000 m2 iki 3000 m2;

c) universaliosios Įmonės, kurių bendrasis plotas yra nuo 5000 m2 iki 20 000 m2, ir specializuotosios Įmonės, kurių bendrasis plotas yra nuo 3000 m2 iki 10 000 m2;

d) universaliosios Įmonės, kurių bendrasis plotas viršija 20 000 m2, ir specializuotosios Įmonės, kurių bendrasis plotas viršija 10 000 m2;

16.2.1.10. Įmonės bendrasis plotas nustatomas sumuojant visų viename sklype esančių pastatų, jų dalių, priestatų ir statinių plotus. Statinių ploto skaičiavimo taisykles nustato reglamentas (5 priedo 16 punktas).

16.2.2. Koncepcijos rengimo stadija – nustatomi Įmonių išdėstymo planuojamoje teritorijoje prioritetai ir principai bei įstatymų ir kitų teisės aktų nustatytais atvejais ir tvarka atliekamas strateginis pasekmių aplinkai vertinimas. Koncepcijos rengimo stadijoje atliekami šie planavimo veiksmai:

16.2.2.1. parengiami perspektyviniai Įmonių išdėstymo modeliai, numatant galimą įvairią Įmonių plėtrą, atitinkančią aplinkos gamtinę arba urbanistinę morfostruktūrą;

16.2.2.2. teritorijų parinkimas ir jų vertinimas galimo Įmonių išdėstymo požiūriu.

16.2.3. Sprendinių konkretizavimo stadija:

16.2.3.1. nustatomi reikalavimai įvairių Įmonių, suskirstytų į grupes pagal veiklos pobūdį (šių Taisyklių 16.2.1.8 punktas) ir dydį (šių Taisyklių 16.2.1.9 punktas), išdėstymui skirtingose planuojamos teritorijos zonose, išskirtose pagal šių Taisyklių 16.2.1.6 punkto a, b, c, d dalis (4 priedas);

16.2.3.2. nustatomi reikalavimai planuojamos teritorijos susisiekimo sistemos elementų (gatvių, privažiavimų, automobilių stovėjimo aikštelių ir kt.) plėtrai. Susisiekimo sistemos elementų rodiklius apibrėžia reglamentas (5 priedo 15 punktas);

16.2.3.3. nustatomi reikalavimai planuojamos teritorijos inžinerinės infrastruktūros plėtrai;

16.2.3.4. Plano sprendiniai pateikiami brėžiniuose. Brėžinių mastelis, priklausomai nuo planuojamos teritorijos dydžio, rekomenduojamas nuo 1:5000 iki 1:50000.

16.3. Sprendinių pasekmių vertinimo etapas:

16.3.1. Tais atvejais, kai pagal Planuojamos ūkinės veiklos poveikio aplinkai vertinimo įstatymą (5 priedo 4 punktas) turi būti atliktas planuojamos ūkinės veiklos poveikio aplinkai vertinimas ir toks vertinimas nėra atliktas, atliekamas šis vertinimas.

16.3.2. Parengto Plano sprendinių poveikio vertinimas atliekamas pagal Lietuvos Respublikos Vyriausybės patvirtintą Teritorijų planavimo dokumentų sprendinių poveikio vertinimo tvarkos aprašą (toliau – Aprašas).

16.3.3. Konkretus Plano sprendinių poveikio vertinimas atliekamas vadovaujantis Apraše pateiktu Teritorijų planavimo dokumentų sprendinių poveikio vertinimo klausimynu, parengiant atitinkamą sprendinių poveikio vertinimo ataskaitą, kurioje turi būti pateikiama:

1) pagal nustatytus klausimyno vertinimo aspektus galimo teigiamo ar neigiamo, trumpalaikio ar ilgalaikio poveikio vertinimas;

2) apibendrintas poveikio aprašymas ir jo vertinimas atskirais aspektais;

3) integruota baigiamoji vertinimo išvada.

16.4. Baigiamąjį etapą sudaro svarstymo, derinimo bei tvirtinimo stadijos:

16.4.1. Svarstymo ir derinimo stadiją sudaro viešas svarstymas (5 priedo10 punktas), derinimas savivaldybės Nuolatinėje statybos komisijoje, ginčų nagrinėjimas teritorijų planavimo valstybinę priežiūrą atliekančioje institucijoje (5 priedo 11 punktas). Specialieji Įmonių išdėstymo planai turi būti apsvarstyti ir suderinti Lietuvos Respublikos teritorijų planavimo įstatymo (5 priedo 1 punktas) nustatyta tvarka.

16.4.2. Svarstymo ir derinimo procedūras atlieka Planavimo organizatorius arba jo įgaliotas asmuo. Derinamo Plano sprendiniai turi būti suderinti su galiojančiais teritorijų planavimo dokumentų, įregistruotų teritorijų planavimo dokumentų registre (5 priedo 9 punktas), sprendiniais arba jiems atitinkamos institucijos turi pritarti raštu.

16.4.3. Tvirtinimo stadiją sudaro tikrinimas valstybinę teritorijų planavimo priežiūrą atliekančioje institucijoje (5 priedo 11 punktas), tvirtinimas ir registravimas teritorijų planavimo dokumentų registre (5 priedo 9 punktas).

16.4.4. Tikrinimui teikiami Plano sprendiniai (grafinė dalis – brėžiniai ir tekstinė dalis – aiškinamasis raštas) ir procedūrų dokumentai.

16.4.5. Plano sprendinius tvirtina savivaldybės taryba ar jos įgaliotas savivaldybės administracijos direktorius.

16.4.6. Patvirtintas Planas registruojamas teritorijų planavimo dokumentų registre (5 priedo 9 punktas), o dokumento sprendiniai fiksuojami teritorijų planavimo duomenų banke (5 priedo 8 punktas). Dokumentai pateikiami teritorijų planavimo registro tvarkytojams registruoti ne vėliau kaip per 15 dienų nuo jų patvirtinimo.

16.4.7. Plano keitimai rengiami, svarstomi, derinami, tikrinami, tvirtinami ta pačia tvarka, kaip ir pats Planas.

VI. PLANO SUDĖTIS, GALIOJIMAS, STEBĖSENA (MONITORINGAS)

17. Planas rengiamas 3 egzemplioriais, jį sudaro sprendiniai (grafinė dalis – brėžiniai ir tekstinė dalis – aiškinamasis raštas) bei procedūrų dokumentai.

18. Planavimo procedūrų dokumentai yra šie:

18.1. Planavimo užduotis;

18.2. Planavimo sąlygos;

18.3. sprendinių pasekmių vertinimo ataskaitos;

18.4. viešojo svarstymo ataskaita;

18.5. derinimo protokolas;

18.6. valstybinės teritorijų planavimo priežiūros institucijos patikrinimo aktas.

19. Patvirtintas Planas įsigalioja kitą dieną po to, kai savivaldybės sprendimas dėl šio specialiojo plano patvirtinimo paskelbiamas vietinėje spaudoje, jeigu pačiame sprendime nenustatyta vėlesnė jo įsigaliojimo data.

20. Patvirtintas Planas galioja neterminuotai.

21. Planas gali būti peržiūrimas ir prireikus atnaujinamas, jei tam iškyla būtinumas: keičiamas savivaldybės bendrasis planas, priimami nauji Įmonių veiklą reglamentuojantys teisės aktai ir kitais atvejais.

22. Patvirtinus Planą, atliekama šio teritorijų Planavimo dokumento sprendinių įgyvendinimo stebėsena (monitoringas), priežiūra ir kontrolė. Kartu su teritorijų planavimo duomenų banku nuolat kaupiama ir analizuojama informacija, nustatomas investicijų poreikis, rengiamos programos Plano sprendiniams įgyvendinti.

23. Plano sprendinių įgyvendinimą pagal kompetenciją kontroliuoja valstybės ir savivaldybės institucijos įstatymų ir kitų teisės aktų nustatyta tvarka.

VII. BAIGIAMOSIOS NUOSTATOS

24. Planavimo organizatorius kartu su Plano rengėju atsako už planavimo proceso ir procedūrų organizavimą bei tinkamą su tuo susijusių dokumentų įforminimą.

25. Žala, atsiradusi dėl neteisėtais veiksmais įgyvendinamų teritorijų planavimo dokumentų, atlyginama Civilinio kodekso, Žemės įstatymo ir kitų teisės aktų nustatyta tvarka.

26. Ginčus dėl žalos atlyginimo sprendžia teismas.

______________

Didžiųjų prekybos įmonių išdėstymo

specialiųjų planų rengimo taisyklių

1 priedas

PLANUOJAMOS teritorijos skirstymAS į zonas pagal padėtį mieste

Eil. Nr.	Zonos pavadinimas	Grafinis indeksas	Zonos apibūdinimas
1.	Miesto istorinis branduolys (senamiestis)	A	Urbanistikos paminklo teritorija
2.	Miesto centrinė dalis	B	Teritorija aplink istorinį branduolį, istoriškai susiklosčiusio užstatymo teritorija
3.	Kita miesto teritorija	C	Gyvenamieji rajonai, pramonės teritorija, komunalinė teritorija
4.	Priemiesčio zona	D	Teritorija už miesto administracinės ribos

____________

Didžiųjų prekybos įmonių išdėstymo

specialiųjų planų rengimo taisyklių

2 priedas

prekybos įmonių skirstymas į grupes pagal jų dydį

Eil. Nr.	Įmonės dydis – bendrasis plotas, m2	Rekomenduojamas išdėstymas miesto zonose

Universaliosios įmonės	Suteikiamas indeksas/ automobilių stovėjimo vietų skaičius	Specializuotosios įmonės	Suteikiamas indeksas/automobilių stovėjimo vietų skaičius

1.	Iki 1000	1a iki 40 vietų	Iki 1000	1b iki 40 vietų	A, B, C, D
2.	1000–5000	2a 40–200 vietų	1000–3000	2b 40–120 vietų	B, C, D
3.	5000–20 000	3a 200–800 vietų	3000–10 000	3b 200–400 vietų	C, D
4.	Daugiau kaip 20 000	4a daugiau kaip 800 vietų	Daugiau kaip 10 000	4b daugiau kaip 400 vietų	C, D

______________

Didžiųjų prekybos įmonių išdėstymo

specialiųjų planų rengimo taisyklių

3 priedas

Planuojamos teritorijos skirstymas į zonas pagal aptarnavimo lygį

Eil. Nr.	Planuojamos teritorijos zona (miesto dalis)	Zonos indeksas	Aptarnavimo lygis	Rekomenduojamos įmonių grupės
1.	1 teritorija, 2 teritorija, 3 teritorija	K	Neaptarnaujamos teritorijos	1a, 1b, 2a, 2b, 3a, 3b, 4a, 4b
2.	Naujieji gyvenamieji rajonai	L	Nepakankamas	1a, 1b, 2a, 2b, 3a, 3b, 4a, 4b
3.	Miesto centrinė dalis	M	Pakankamas	1a, 1b, 2a, 2b
4.	Miesto istorinis branduolys (senamiestis)	N	Perteklinis	1a, 1b

______________

Didžiųjų prekybos įmonių išdėstymo

specialiųjų planų rengimo taisyklių

4 priedas

Skirtingų grupių Įmonių atitiktis skirtingoms planuojamos teritorijos zonoms

Planuojamos teritorijos zona	Įmonių grupė (skirstymas pagal dydį)	Pastabos

1a	1b	2a	2b	3a	3b	4a	4b

Universaliosios	Specializuotosios	Universaliosios	Specializuotosios	Universaliosios	Specializuotosios	Universaliosios	Specializuotosios

A Istorinis branduolys	+	+	-	-	-	-	-	-	Senamiestis
B Centrinė dalis	+	+	+	+	-	-	-	-	Naujamiestis
C Kita teritorija	+	+	+	+	+	+	+	+	Gyvenamieji rajonai
D Priemiesčio zona	-	-	+	+	+	+	+	+	Priemiesčio (neurbanizuota) zona

+ Plėtra galima

- Plėtra ribojama

______________

Didžiųjų prekybos įmonių išdėstymo

specialiųjų planų rengimo taisyklių

5 priedas

TEISĖS AKTŲ, Į KURIUOS PATEIKIAMOS NUORODOS TAISYKLĖSE, SĄRAŠAS

1. Lietuvos Respublikos teritorijų planavimo įstatymas (Žin., 1995, Nr. 107-2391; 2004, Nr. 21-617).

2. Lietuvos Respublikos statybos įstatymas (Žin., 1996, Nr. 32-788; 2001, Nr. 101-3597).

3. Lietuvos Respublikos vietos savivaldos įstatymas (Žin., 1994, Nr. 55-1049; 2000, Nr. 91-2832).

4. Lietuvos Respublikos planuojamos ūkinės veiklos poveikio aplinkai vertinimo įstatymas (Žin., 1996, Nr. 82-1965; 2000, Nr. 39-1092).

5. Lietuvos Respublikos viešųjų pirkimų įstatymas (Žin., 1996, Nr. 84-2000; 2002, Nr. 118-5296).

6. Lietuvos Respublikos valstybės registrų įstatymas (Žin., 1996, Nr. 86-2043).

7. Lietuvos Respublikos žemės įstatymas (Žin., 1994, Nr. 34-620; 2004, Nr. 28-868).

8. Lietuvos Respublikos teritorijų planavimo registro nuostatai ir Lietuvos Respublikos teritorijų planavimo duomenų bankų nuostatai, patvirtinti Lietuvos Respublikos Vyriausybės 1996 m. birželio 19 d. nutarimu Nr. 721 (Žin., 1996, Nr. 60-1417).

9. Teritorijų planavimo dokumentų registravimo teritorijų planavimo dokumentų registre tvarka, patvirtinta Lietuvos Respublikos aplinkos ministro 2000 m. liepos 31 d. įsakymu Nr. 323 (Žin., 2000, Nr. 76-2307).

10. Teritorijų planavimo dokumentų projektų svarstymo su visuomene nuostatai, patvirtinti Lietuvos Respublikos Vyriausybės 1996 m. rugsėjo 18 d. nutarimu Nr. 1079 (Žin., 1996, Nr. 90-2099).

11. Teritorijų planavimo ir statybos valstybinės priežiūros nuostatai, patvirtinti Lietuvos Respublikos Vyriausybės 1997 m. balandžio 16 d. nutarimu Nr. 370 (Žin., 1997, Nr. 34-851).

12. Teritorijų planavimo dokumentams rengti sąlygų parengimo ir išdavimo taisyklės, patvirtintos Lietuvos Respublikos aplinkos ministro 2004 m. gegužės 7 d. įsakymu Nr. D1-262 (Žin., 2004, Nr. 83-3028).

13. Statybos techninis reglamentas STR 1.02.06:2002 „Teritorijų planavimo ir statybos techninės veiklos pagrindinių sričių vadovų kvalifikaciniai reikalavimai ir atestavimas“, patvirtintas Lietuvos Respublikos aplinkos ministro 2002 m. balandžio 30 d. įsakymu Nr. 213 (Žin., 2002, Nr. 54-2152).

14. Teritorijų planavimo darbų kainos skaičiavimo metodikos bendrosios nuostatos, patvirtintos Lietuvos Respublikos statybos ir urbanistikos ministerijos 1996 m. gegužės 2 d. įsakymu Nr. 63 (Žin., 1996, Nr. 49-1192; 2001, Nr. 19-613).

15. Statybos techninis reglamentas STR 2.06.01:1999 „Miestų, miestelių ir kaimų susisiekimo sistemos“, patvirtintas Lietuvos Respublikos aplinkos ministro 1999 m. kovo 2 d. įsakymu Nr. 61 (Žin., 1999, Nr. 27-773).

16. Statybos techninis reglamentas STR 1.14.01:1999 „Pastatų plotų ir tūrių skaičiavimo tvarka“ (Žin., 1999, Nr. 84-2507).

______________